# Stourm an tri breur

| ◄ An Ozac’h kos hag e vugale | Stourm an tri breur | Eurusted (yez Leoun) ► |
STOURM AN TRI BREUR
                         Eur stourmad berr, mes kriz ha tenn.
                            G. M., Argad Abervrac’h.
’Tre ’n tri breur Horas, Romaned, Hag an tri C’hurias, Albaned,
Pautred a ligneou uhel, Brudet kaer en triouec’h brezel.
A drid kalonou kri ’n o c’hreiz, ’Zo bet tonket eun emgann reiz ;
Eun emgann reis zo divizet "Wit diroestla eur skoulm kalet ;
’Wit diroestla eur skoulm kalet Gant an dir, ous e droc’hañ net :
Ewit gout piv o daou roue A zeuy da zujed d’egile ;
’Wit gout pini eus o diou vro A roy d’eben he lezenno,
A roy he lezenno d’eben A oad da oad, da virviken.
Da zellet emgann an tri breur Ar rouane, tudjentil-veur,
Soudarded, ha tud an diou bobl, Re zister kouls hag ar re nobl
Tro-war-dro zo bodet, ken stank Evel ar yeod war lez ar stank ;
Hag i goasket gant hir anken, O c’hortoz pez ’ya da dremen ;
O c’hortoz pez ’j’a da dremen… Pa deu ar c’houec’h war an dachen.
Gante peb a skoed d’em zifenn, Peb a dok-houarn war o fenn,
War o fenn peb a dok-houarn, Ha klezeier en o daouarn,
Klezeier lem, blerimet splam ; Hag en o daoulagad tan-flam,
A ziskuilh youl-grenv o c’halon Da laza pe mervel heb aon
’Wit rei dismantr d’an ermeziad, Ha da dud o bro kelou mad !
An tronpilh skiltr o tregarni ’Ra lammet ar vrezelidi
’N eil ous egile ; o daou rum En eur strollad en em zastum,
’N em juntr a-herr ’n eur c’hrogad ter ; Hag i c’hoari o c’hlezeier ;
Hag i ’n em sko, ’n em zrailh, ’n em fust Adreus, ahet, gant tauliou rust,
O klask ’n em zispenn a beziou Pe torri ’n hent d’o c’halonou ;
O skoejou arem stag-oc’h-stak A daul fulennou, hag a strak ;
O zreid ponner o tankeal Lak endro d’e da c’hournijal
Eur goumoulen denval a boultr ’Zo enni trouz ha luc’h ar foultr ;
’Weler ken ’met ar goabren-hont War maez ar stourm o vont, o tont ;
War maez ar stourm o vont, o tont, Ken a gren an holl gant ar spont.
Eur barr-avel en deus c’houeet, Skubet ar plas, ha diskoueet
Doareou ar oall-veskadeg : Daou Horas ’n o gourvez, goadeg,
Hep buez war an douar dru Glebiet, pell, gant poulladou ru ;
Glebiet, pell, gant poulladou ru ; Hag ar C’huriased, a bep tu
’Oaskañ tenn war ’n Horas a chom E-unan da zioall tud Rom.
Kri joa re Alba ’zav en nenv, Gant stad ’reont deus o zud krenv ;
O youc’hadeg d’an nenv a zav, Ar Romaned nec’het a dav.
Hogen, goasoc’h ewid an nec’h, Goas ’wid ar c’heuz da goll an trec’h,
’N o eneou leun a enkrez ’Tisken eun dra c’houerv-put : ar vez,
Pa welont, ’rauk teir laoñnen c’harv Horas ’dec’h, d’achap eus ar marv !
Setu aze ar c’helou fall ’Zo kaset d’Horas kos raktal :
— Lazed e ho taou vap hena, Tec’het ’n eus ’n hini yaouanka ;
Tec’het ’n eus ’n hini yaouanka, Ken a renk Rom senti d’Alba !
— Eur mab d’iñ tec’het ! lazet daou ! Rom plegañ d’Alba ! ze zo gaou !
Pe hon mam-vro n’eo ket trec’het, Pe an tri Horas zo marvet ;
Ha pa ve e zaou vreur lazet, Hini ’bet ’ne n’en deus tec’het ;
Hini ’bet ’ne n’en deus tec’het, Me oar pe voad ’verv ’n o goaziet !
— En em dronplañ a rit, siouas ! Ouspen triouec’h mil hen gwelas ! —
Dal ma ’n deus klevet, an tad kez A zav ennañ eur goall-vroez ;
Gant eur vouez spontus, an den kos A daul war e vab mil mallos :
— Koll omp ’ta gant e boeltroniez, Tra didalvez, kalon heiez !
Den lausk, dizenor d’am bleo gwenn, Mar teu d’em ziskouez d’iñ biken
Me lammo gantañ ar vue En deus hirrat dre ’r goall-daul-ze ! —
An tad konnaret a skrije, Ne gave den hen frealsje ;
Ne gave den hen frealsje ’Met e vignon : hennes a re
Gant komzou flour, deus e wellañ : — Pesort ’raje ’r pautrig, ’meañ,
E-unan-pen, a-enep tri ? — Mervel, kentoc’h ’wit ’n em zaotri !
Da viret dinam e han’ glan, Stourm bete ’r fin, ’vel gwir Roman !
’Vez ket pep kaloneg trec’heur ; Ma vije kouet ’vel e vreudeur,
Oant laket o zri ’n eur beiad Enoret gant ’n holl vroiz vad ;
Ha bremañ !… Keit ha ma vevo, Mez warnañ ! ha pa vo maro,
Mez er bed-mañ war e eskern, Mez war e ine, en ifern ! —
Kannad ar roue a lere, ’Ti Horas kos pa zigouee :
— Salud, autrou ; demad ha joa, ’Wit kement hag e hall beza !
Kased oñ digant roue Rom D’ho konforti… — N’eus ked ezom :
Va mibien hena zo maro ’Vel ma tlient, ewid o bro ;
’Oelañ ket d’o c’holl enorus… — Ar yaouankañ, ’vat, zo eurus !
A drugare Doue, ar paut En deus bet eur chans-vat dibaut ;
Mi ’maes demeus eur risk ken bras, Deus e vreudeur e talc’ho plas.
— Ayoul ’ve marv gant an daou all, Araug ober eun taul ken fall !
— Ganec’h oñ souezet, avat ! Evelse eo e komz e dat
Deus eur pautr yaouank a veuler Hag a garer dreoll en ker ?
— Perak eta e teu e vrud Da nijal stank dre c’heno ’n dud ?
Dre ’n eus tec’het, an traïtour, O lezel trec’h gant ’n enebour ?
— Penaus ! n’ouzoc’h ket ? Ni zo trec’h ! — Ma Doue ! n’eo ket bet en tec’h ?
— Tec’het ’n eus ’wit mad e vroïs, Neket d’ober d’e taul traïs
Na da zilezel an emgann. Chomet dirak tri e-unan,
E dec’h na oa nemet gwidre Da glask dispartiañ ane,
Ha, laket ’treze disparti, Ober oute hini ’hini !
E dec’h a oa eun ijin fur Da drec’hi ’ne muioc’h assur ;
Rak ne oa ket ewid an tri, Krenv e oa, ’vat, dious pepini ;
Heñ a oa krenv dious pepini : O zri tizet, heñ dic’houli.
Gant e droidel touellet, War e lerc’h int a zo lampet.
O hast d’e dapout oa hanval, ’Met o c’hamejou dizingal ;
Dizingal oa o c’hamejou, Dispar o nerz hag o blonsou.
Ho mab, pa wel emaint pellik ’N eil dious egile, a chom pik ;
Ar C’hurias henañ, a oa ’rok, A zailh warnañ ’vel eur c’hilhok ;
’Met e nerz a oa disterat Gant poan, skwizder, ha koll e voad.
An Albaned, a zouj goall-eur, A gri : « ’N em zikouret, breudeur ! »
Kaer ’n oa hastañ an eil Gurias : E vreur oa marv pa harrïas.
Stourm eure gant kalon ’n e blas, Hag heñ semploc’h ha skwisoc’h c’hoas…
An Albaned, ’oa nec’het meur, ’Gri d’an drede : « Sikour da vreur ! »
Re ziwead ! trec’h c’hoaz, Horas D’an hini ’oa warlerc’h ’droas :
« Ma breudeur ! ’meañ, venjed oc’h ! An enebour a chom pelloc’h
Da berachui ar gonid, M’hen lazo, Rom, en enor d’id ! »
Hag en daou lam e oe arru, Ha gorroet e gleze ru ;
Gorroet e gleze ru-glaou, Ha diskaret ar C’hurias traou !… —
Kri vije ’r galon na oelje En ti Horas kos en de-ze.
O welet e zaou vab maro, ’N o daouarn deou o c’hleveio,
’N o daouarn deou o c’hleveio, Hag ar bleuñ kaera war o zro ;
O zad, hag e vab yaouankañ Kurunet a lore gantañ,
Gantañ a lore kurunet Hag a bokou hanter-vouget ;
Ma lare o poket d’añ stard : — Hini va mibien n’eo trubard !
Ewid o zri oe strif ha bec’h, ’Wid unan levenez an trec’h ;
’Wid unan trec’h ha levenez, Ewid hon holl vroiz ivez ! —
Kri vije ’r galon na oelje En kaer Alba neb a vije,
O welet ’n hini ’oe roue Ha na oa ken netra neuze
Pleget dindan eur zam glac’har, E benn stouet da gae ’n douar ;
Stouet e benn gant an den paour Tioueri e gurunen aour !
Unan ’oa muioc’h c’hoas da glem, Keu ’n he c’halon ha broudo lem,
Unan ’oa muioc’h da glem c’hoas E ’r ’reg kos, mam an tri C’hurias.
Honnes a oele he-unan Hep kaout den da rein d’ei dizoan
En he zristidigez diroll ; Tec’het a rae diouti an holl,
Pe zoken ober d’ei, meur ’wech, Bepret an hevelep rebech :
— M’ho pije laret d’ho pautred ’N em glevet da chom unaned,
’N em glevet da chom unanet, Ind ha ni ’vijemp ket trec’het ! —
Goude ober kanvou en de, Trei-distrei ’rae war he gwele ;
Trei-distrei war he gwele plun, Oc’h hirvoudi ekreis he hun ;
Rak en noz e wele arre Stourm he zri mab ’bars he hunvre ;
Tousmac’h ar c’houeac’h, dispac’h ha freuz, Goad, ha tauliou ahet, adreuz ;
Ken a zave he bleo gant heuz ; Ha d’he mibien en o goall-reuz
E youc’he-hi dre he c’housket : — Breudeur ! breudeur ! ’n em zikouret ! —